钦定古今图书集成/明伦汇编/官常典/第716卷 > 蔡道恭
## 钦定古今图书集成/明伦汇编/官常典/第716卷 > 蔡道恭

按《册府元龟》，道恭为司州刺史、平北将军。天监三年，
魏军围司州，道恭拒守，魏军惮之，将退。会道恭疾笃，
乃呼兄子僧勰、从弟灵恩及诸将帅谓曰：“吾受国厚
恩，不能破灭寇贼，今所苦转笃，势不能久，汝等当以
死固节，无令吾没有遗恨。”又令取所持节谓僧勰曰：
“禀命出疆，凭此而已。既不得奉以还朝，方欲携之同
逝，可与棺柩相随。”众皆流涕。其年五月卒。魏知道恭
死，攻之转急。先是，朝廷遣郢州刺史曹景宗率众赴
援，景宗不前。至八月，城内粮尽，乃陷。